เอาด้วย! SCB หั่นดอกเบี้ยเงินกู้ MLR, MOR, MRR ลง 0.25% ต่อปี
เอาด้วย! SCB หั่นดอกเบี้ยเงินกู้ MLR, MOR, MRR ลง 0.25% ต่อปี มีผลตั้งแต่ 16 พ.ค.
15 พ.ค. 2560

นายอาทิตย์ นันทวิทยา  กรรมการผู้จัดการใหญ่ และประธานเจ้าหน้าที่บริหาร ธนาคารไทยพาณิชย์ จำกัด (มหาชน) หรือ SCB เปิดเผยว่า ธนาคารฯ ประกาศลดอัตราดอกเบี้ยเงินกู้ทั้ง MLR MOR และ MRR ลง 0.25% ต่อปี มีผลตั้งแต่วันที่ 16 พฤษภาคม 2560 เป็นต้นไป หลังจากปรับลดอัตราดอกเบี้ยดังกล่าวแล้วทำให้อัตราดอกเบี้ย MLR อยู่ที่ 6.025% ต่อปี MOR อยู่ที่ 6.870% ต่อปี MRR อยู่ที่ 7.370% ต่อปี
“ไทยพาณิชย์ ลดดอกเบี้ยเงินกู้ทั้งกระดาน MLR  MOR และ MRR เพื่อลดภาระให้ลูกค้าเอสเอ็มอีและลูกค้าบุคคล เพื่อเป็นการสนับสนุนและสร้างความเชื่อมั่นให้กับผู้ประกอบการและลูกค้าบุคคลทั่วไปในภาวะที่เศรษฐกิจไทยกำลังฟื้นตัวขึ้น ซึ่งการปรับลดครั้งนี้ ทำให้อัตราดอกเบี้ย MLR และ MOR ของธนาคารไทยพาณิชย์ต่ำที่สุดในระบบ พร้อมออกมาตรการปล่อยสินเชื่อเพื่อช่วยผู้ประกอบการรายย่อยให้ขยายตัวอย่างต่อเนื่องกว่า 20,000 ล้านบาท ควบคู่ไปกับมาตรการอื่นๆ เพื่อสร้างความเข้มแข็งทางการแข่งขันให้กับลูกค้า”
ทั้งนี้ มาตรการดอกเบี้ยเป็นเพียงส่วนหนึ่งเท่านั้น ธนาคารพร้อมออกมาตรการอื่นๆ ที่ช่วยจะช่วยสร้างความเข้มแข็งในการเพิ่มศักยภาพการแข่งขันให้กับลูกค้าผู้ประกอบการรายย่อย ตลอดจนการสร้างความเข้าใจทางการเงินและการออมให้กับลูกค้าบุคคลทั่วไป
 